
MINISERIE:

Skandaler i Charleston




Skandaler i Charleston

Skandaler i Charleston er en fengende miniserie der sørstatssjarm møter brennhet romantikk. La deg rive med av småbyhemmeligheter og intriger når skandaløse hemmeligheter truer med å komme frem i lyset. Denne miniserien inviterer deg inn i en verden der lidenskap og skandaler alltid ulmer rett under overflaten. Over streken er sjette og siste bok i miniserien.

 

 




Kjære leser

Denne siste boken i miniserien ble litt av en utfordring. Heltinnen i denne historien var skurken i den forrige historien, og jeg har aldri skrevet om så sammensatte personer før. I tillegg var helten jeg hadde sett meg ut til henne, absolutt ikke Den rette. Jeg måtte tenke ut en helt ny handling, og slik dukket den perfekte mannen opp. Jeg håper at jeg har ytt Charleston rettferdighet. Jeg forguder byen selv om jeg aldri har besøkt den. Men den står øverst på listen over steder jeg vil reise til. Jeg elsker den historiske sjarmen og ser for meg at jeg er innom så mange restauranter som mulig og smaker på de berømte rettene.

Denne historien er en hat-kjærlighetshistorie, noe jeg fryder meg over å skrive. Jeg håper du vil ha glede av å se hvordan Teagan og Chase finner veien til en lykkelig slutt.

Cat Schield




Til Robin Selvig




1

Chase Love satt i sofaen på kontoret med sin to år gamle niese sovende på fanget. Storesøsteren hennes lå på gulvet ved føttene hans og tegnet.

Ved konferansebordet på den andre siden av rommet satt eiendomsmegleren Sawyer Thurston og snakket i mobiltelefonen mens hun nok en gang forsøkte å forhandle frem en avtale med Chases hissige tremenning. Ti år tidligere hadde Rufus Calloway arvet et falleferdig hus i Charleston som hadde affeksjonsverdi for Chases mor. Siden da hadde Maybelle Love forsøkt å overtale ham til å selge den forlatte eiendommen.

«Jeg bryr meg ikke om hvor mye de tilbyr!» Rufus’ rasende stemme kom klart og tydelig gjennom mobiltelefonens høyttaler. «Den familien kommer aldri til å få eiendommen min.»

Han brøt tydeligvis forbindelsen, for Sawyer senket telefonen og sukket. «Vel, det er et klart nei.»

«Ja.»

Da fire år gamle Annabelle skjønte at saken var avgjort for øyeblikket, sprang hun opp fra gulvet og løp mot Sawyer. «Se hva jeg har tegnet.»

«Jøss!» Chases mangeårige venn satte seg på huk for å beundre tegningen. «Den er virkelig flott. Kan jeg få henge den opp på kontoret mitt?»

«Å, ja.» Annabelle smilte som en sol og gikk tilbake for å tegne mer.

«Hva er neste skritt?» spurte Chase.

Sawyer satte seg ned i sofaen, kastet et blikk på det sovende barnet og sendte ham et bistert blikk. «Rufus kommer ikke til å selge eiendommen til noen i familien din.»

«Jeg er ikke klar til å gi opp.»

«Jeg vet det. Det er bare det at ryktene sier at den økonomiske situasjonen hans er blitt verre. Han kommer til å selge eiendommen, men ikke til noen i familien din. Når det er sagt, har jeg kanskje en kjøper som både Rufus og moren din vil være fornøyd med.»

Chase hatet tanken på at Calloway-eiendommen skulle glippe mellom fingrene på familien hans, men Rufus satt med alle kortene på hånden. «Moren min vil at huset skal restaureres til sin fordums prakt. Hvis vi ikke kan kjøpe eiendommen, er det viktig at kjøperen forstår husets historiske betydning. Det vil være forferdelig om huset blir revet og et moderne monstrum blir bygget i stedet.»

«Jeg vet det.» Sawyer sendte ham et oppgitt blikk. De hadde hatt denne samtalen så mange ganger opp gjennom årene. «Denne personen er ivrig etter å renovere en historisk eiendom. Så snart jeg fikk vite at Rufus skulle selge, tok jeg kontakt med henne og fortalte henne alt om det.» Sawyer fokuserte først og fremst på historiske eiendommer, og hun tok ofte med kunder til East Bay Construction, renoverings- og byggefirmaet til Chase og Knox Poole. «Jeg forklarte at dere har gjort alt forarbeidet med å finne ut hva som må gjøres av strukturelt arbeid for å møte kravene. Hun gleder seg virkelig til å jobbe med dere.»

«Har du allerede snakket med noen?» Chase var ikke fornøyd med denne utviklingen, men han satte pris på Sawyers pragmatisme. «Hvem er det?»

«En som er ny i området», sa Sawyer, og da hun så Chase rynke pannen, skyndte hun seg å legge til: «Men med sterke bånd til en av Charlestons eldste familier. Teagan Burns.» Sawyer unngikk å møte blikket hans mens hun snakket.

«Ethans kusine?» Chase ble forbløffet over forslaget. Helt siden hun dukket opp i Charleston i forrige måned, hadde sosietetsdamen fra New York skapt problemer for Chases beste venn, Ethan Watts. «Absolutt ikke.»

«Å, kom igjen. Hun er akkurat den typen kunde du elsker å jobbe med. Lidenskapelig opptatt av restaurering og med ubegrensede midler.»

«Og problematisk.»

«Jeg syntes hun var fornuftig, smart og ganske sympatisk. Og jeg har allerede foreslått deg som hennes samarbeidspartner i prosjektet.»

«Det kommer aldri til å fungere.»

«Kom igjen. Hun er smart, ambisiøs og vet nøyaktig hva hun vil.»

«Det høres ut som om du synes synd på henne.»

«Hun gjorde en feil. Jeg tror ikke hun er et forferdelig menneske. Du vet hvorfor hun er interessert i Calloway-eiendommen, ikke sant?»

«Fordi hun vil renovere et historisk hus.»

«Og tilby overgangshjem for kvinner som er ofre for vold i nære relasjoner.»

Det traff et ømt punkt hos ham. I mange år hadde søsteren hans levd i et voldelig forhold. Hun hadde gjort en utmerket jobb med å skjule situasjonen for familien, og Chase hadde aldri tilgitt seg selv for at han ikke hadde sett tegnene. Da Nola omsider hadde bestemt seg for å flykte fra situasjonen, hadde hun hatt familien sin å vende seg til. Ikke alle kvinner var like heldige.

«Det er derfor hun har vært på utkikk etter flerfamilieboliger», fortsatte Sawyer. «Jeg har vist henne flere boliger i Charleston sentrum, men Calloway-huset var det første som satte fantasien hennes i sving.»

«Så hun har sett det?» Den dårlige tilstanden til det viktorianske huset fra århundreskiftet hadde skremt bort kjøpere i et tiår.

«Bare bildene. Jeg skal vise henne eiendommen om litt.» Sawyer lente seg fremover. «Jeg vet at du og moren din gjerne vil ha et ord med i laget når det gjelder restaureringen av hovedhuset, og Teagan ønsker å gjøre noe godt for lokalsamfunnet. Det er en vinn-vinn-situasjon for alle.»

«Alt jeg ser, er en intrigemaker som vil manipulere ting for å få seg selv til å se bedre ut.»

«Jeg er overbevist om at hun innser hvor mye hun har dummet seg ut, og at hun vil være ærlig og oppriktig fra nå av.»

Chase ristet på hodet. «Jeg er ikke sikker på at hun kan hjelpe for det. Se bare hvordan hun planla å ta over Ethans stilling i Watts Shipping og prøvde å involvere søsteren sin i planen.»

«Hun innrømmet at det var en stor feilvurdering. Jeg er overbevist om at hun kom til Charleston med et sterkt ønske om å passe inn i sin biologiske familie, og at hun feilvurderte hvor sammensveiset Watts-familien er. Hun er knust over at alle er så sinte på henne.»

Ethans familie hadde lett etter den forsvunne Watts-arvingen i årevis, og hadde endelig funnet henne etter at en gentestingstjeneste hadde satt de biologiske slektningene i forbindelse med hverandre. Hennes ankomst til Charleston hadde vært etterlengtet, men hun hadde ikke vist seg å være alt de hadde håpet på.

Etter det Chase hadde hørt fra sin beste venn, var Teagan ikke interessert i å utvikle et forhold med familien i Charleston. I stedet hadde hun siktet seg inn på å bli utnevnt til den neste administrerende direktøren i familiefirmaet Watts Shipping, en stilling Ethan hadde forventet at han en dag ville få. For å få til dette måtte hun distrahere fetteren fra å finne ut hva hun holdt på med. Teagan hadde oppmuntret tiltrekningen mellom Ethan og adoptivsøsteren, men hadde aldri forestilt seg at de to faktisk skulle forelske seg, eller at Sienna skulle velge Ethans side.

«Du burde i det minste høre hva hun har å si før du avviser ideen», sa Sawyer.

Chase var ikke overbevist. «Hvordan møttes dere to?»

«Gjennom Poppy, ikke lenge etter at Teagan kom til byen. Lenge før alt med Ethan eksploderte.» Poppy Shaw var Ethans kusine. Det sa noe om hvor ille Teagan hadde rotet det til med Charleston-relasjonene sine at Poppy, som var en fri sjel med et tilgivende vesen, nektet å forsvare henne. «Jeg har vist henne en rekke hus som trenger restaurering, men ingen av dem passet helt til hennes behov. Jeg tror Calloway-eiendommen vil være perfekt.»

Til tross for den knusende skuffelsen over ikke å kunne sikre huset til moren, kunne Chase se potensialet i å finne en kjøper som var ivrig etter å bringe det historiske hjemmet tilbake til sin fordums prakt. Men ikke Teagan Burns. Et samarbeid med henne kom til å gjøre Ethan irritert, og Chase kunne ikke stole på motivene hennes.

«Nei.»

Sawyer sperret øynene opp. «Hvorfor det?»

«Fordi hun er fra New York.»

«Hva har det med saken å gjøre?»

«Det er min families hus vi snakker om. Hun vil ikke kunne sette pris på historien …»

«Det finnes mange historiske bygninger i New York.»

«Bygninger som rives for å gi plass til moderne skyskrapere.»

«Du har ikke engang møtt henne. Hvorfor ikke i det minste høre hva hun har å si?» Da han ikke umiddelbart avslo, la Sawyer raskt til: «Jeg skal møte henne i huset om et kvarter.»

Det så ut som om Teagan Burns kunne bli eier av Calloway-eiendommen, uansett om han var med eller ikke. Hva skulle han gjøre med niesene sine? Nola skulle ikke komme tilbake for å hente døtrene sine før om minst en time.

«Ta dem med», sa Sawyer og leste tankene hans.

Chase gryntet. «Til et forretningsmøte?»

«Så nå er det et forretningsmøte?» Sawyer så fornøyd ut. «Det betyr at du faktisk vurderer å samarbeide med Teagan om prosjektet.»

«Det betyr», mumlet Chase, «at jeg er forpliktet til å redde min mors familiehjem.»

En dristig uttalelse, men uroen for Teagan vedvarte da han et kvarter senere parkerte foran huset til Rufus Calloway. Beliggenheten rett overfor Chases hjem var en konstant påminnelse om feiden mellom de to grenene av familien hans. Fem år tidligere hadde Chase kjøpt sitt historiske hus og begynt å forvandle det, i håp om at Rufus skulle se det fine arbeidet som ble gjort og selge Chase sitt nedslitte viktorianske hus. Dessverre tviholdt Rufus på naget som hadde hersket i familien hans i hundre år.

En hvit Mercedes SUV sto parkert foran eiendommen. På fortauet ved siden av bilen sto en slank, blond kvinne med ryggen til ham.

Teagan Burns.

Selv om hun hadde vært i Charleston i mange uker, hadde Chase ikke hatt tid til å møte henne. Det var for mange oppussingsprosjekter som måtte fullføres for å bli med i byens årlige Carolopolis Awards. Og med tanke på hvor dårlig sosietetsdamen hadde behandlet vennen hans, var Chase glad for han ikke hadde kastet bort tiden sin på henne. Men nå hadde han ikke noe valg.

Han skar tenner mens han betraktet henne. Hun hadde på seg en ermeløs hvis kjole som fremhevet den slanke figuren. En stor veske dinglet fra albuen. Bølger av gylne lokker falt nedover ryggen. Hun var elegant og sofistikert, men så malplassert ut foran det forfalne huset.

Fire år gamle Annabelle hadde sovnet i løpet av den ti minutter lange kjøreturen, og klaget da Chase løftet henne ut av bilsetet og satte henne på beina. Hazel derimot hadde våknet og skravlet i vei.

Sawyer hadde ennå ikke kommet da Chase gikk over gaten. «Miss Burns?»

Teagan snudde seg, og øynene hennes ble store da hun så på Chase. Noe primitivt og forlokkende blusset opp i øynene hennes, og for et øyeblikk så han bare henne.

«Jeg er Chase Love.»

«Jaha, hallo.»

Det blendende smilet hennes overrumplet ham. Selv om Ethan hadde vist ham bilder av Teagan Burns da det først ble kjent at hun var den forsvunne datteren til Ava, hadde ikke disse bildene hatt samme effekt som å se Teagans skjønnhet i levende live.

«Sawyer Thurston er en av mine forretningsforbindelser. Da hun nevnte at du var interessert i Calloway-eiendommen, tenkte hun at det ville være bra om jeg var her på befaringen siden jeg kjenner den så godt.»

Siden navnet hans ikke utløste noen gjenkjennelse, hadde han utelatt forbindelsen til Ethan. Hvis de endte opp med å jobbe sammen i fremtiden, måtte han ta tak i det problemet da.

«Selvsagt. Firmaet ditt har et fantastisk rykte når det gjelder historiske renoveringer. Jeg ser frem til å høre din evaluering.» Hun la hodet på skakke og kastet et blikk på niesene hans. «Og hvem er disse to?»

«Jeg heter Annabelle, og dette er Hazel.»

Begge jentene hadde samme personlighet som moren og kunne prate som bare det. Lille Hazel mestret ikke helt hele setninger, men hun hadde lært flere morsomme fraser av storesøsteren sin.

«Jeg heter Teagan. Hyggelig å treffe dere begge.» Hun bøyde seg ned og rakte frem hånden for å håndhilse på Annabelle.

Smilet hun sendte niesene hans, irriterte Chase. Alt ved henne irriterte ham. Han hadde forventet at hun skulle være anspent og sjefete, en høylytt kvinne som var vant til å ta kommandoen. I stedet var Teagan en forvirrende blanding av sensualitet og eleganse.

Selv om Hazel vanligvis var skeptisk til fremmede, blomstret hun opp under Teagans fengslende smil og strakte til og med ut hånden for et håndtrykk. Før han skjønte hva som skjedde, tok Chase seg selv i å sette pris på sosietetsdamenes lette omgang med barna. Et sekund senere fanget øynene hennes hans, og håndflatene deres møttes. Den ubarmhjertige solen og den fuktige luften gjorde huden hennes litt svett og vekket sitrusnotene i parfymen hennes. Hvordan kunne han i det hele tatt finne henne tiltrekkende? Det var et stort svik mot Ethans vennskap.

«Sawyer kommer hvert øyeblikk.» Han kastet et desperat blikk ut mot gaten, og håpet at Sawyer skulle dukke opp og redde ham. «I mellomtiden kan jeg fortelle deg litt om husets bakgrunn.»

«Du sa at vi skulle få is», protesterte Annabelle og dro ham i hånden. Varmen og den avbrutte luren gjorde henne gretten. «Når skal vi få is?»

«Is», gjentok Hazel og hoppet opp og ned på den andre siden.

«Snart», beroliget han og så fra bebreidelsen i Annabelles blå øyne til Hazels rødmende kinn. «Vi skal bare vise miss Burns rundt i dette huset.»

«Hvorfor?»

Svaret etterlot en bitter smak i munnen hans. «Fordi hun kanskje vil kjøpe det.»

Annabelle kastet et tvilende blikk på stedet, og så på det høye ugresset og det ødelagte stakittgjerdet. «Hvorfor vil hun det?» Hun så på Teagan, lente seg mot Chases ben og hvisket: «Er hun sprø?»

Chase samlet all sin viljestyrke og klarte å la være å se på Teagan. «Det kommer til å være fikset før hun flytter inn.»

Annabelle la ikke skjul på sin skepsis. «Det er ganske stygt.»

«Jeg jobber med å gjøre stygge hus pene», minnet han henne på.

«Men dette er virkelig stygt.»

«Det er nettopp derfor jeg vil kjøpe det», sa Teagan og gestikulerte ivrig mot huset. «Jeg gleder meg til å pusse opp dette huset slik at det blir like flott som alle de andre husene i gaten.»

«Vi bor i et gammelt hus», sa Annabelle. «Mamma klager alltid over at noe er i stykker.»

Teagan trakk på smilebåndet. «Siden faren din er så flink til å reparere gamle hus, kan han kanskje reparere noen av de tingene.»

«Faren min er doktor. Han reparerer mennesker.»

«Å.» Teagan sendte Chase et spørrende blikk. «Unnskyld, jeg trodde …»

«Jeg er onkelen deres», sa Chase, mens begge niesene hans begynte å fnise.

Telefonen hans plinget med en tekstmelding. Han kikket ned, leste meldingen og bet tennene sammen. «Sawyer er visst forsinket. Hun ba oss om å begynne uten henne.»

Teagan måtte ha oppfattet irritasjonen hans, for hun nikket kort og sa i en forretningsmessig tone: «Selvsagt. La oss komme i gang.»

*

Teagan skjulte følelsene bak en forretningsmessig fasade. Selv om Sawyer hadde snakket varmt om denne mannen, hadde ikke det ene bildet av ham på firmaets nettside forberedt henne på hvordan det ville være å møte den kjekke arkitekten ansikt til ansikt.

Og så hadde de tatt hverandre i hånden.

Som om ikke den tunge Charleston-luften var nok til å få svetten til å sile. Hun var latterlig glad for at Chase Love verken var gift eller far til disse bedårende jentene. Selv om hun hadde møtt flere sjarmerende menn siden hun kom til Charleston, var det ingen av dem som hadde vekket en lignende reaksjon i henne.

Dessverre var det tydelig at han ikke likte henne. Men hun klarte ikke å la være å flørte med ham. Ingen god idé når Teagan ønsket å bli tatt på alvor som eiendomsinvestor.

«Skal vi begynne med de tre mindre bygningene?» spurte Chase. «Søsteren min kommer om et kvarter for å hente disse to.»

«Greit», mumlet hun.

Chase gestikulerte at hun skulle gå foran ham langs den sprukne betonggangen som førte mot den skjeve verandaen. Hun kastet et tvilsomt blikk på hovedhuset, gikk forbi det og rettet blikket mot de tre bygningene bortenfor.

I tillegg til hovedhuset rommet den store tomten tre gjestehus med individuelle adresser som hun hadde tenkt å sette i stand slik at de kunne bli overgangsboliger for kvinner i krise. Teagan ble inspirert til prosjektet etter å ha møtt Zoe Daily, eieren av en butikk i Charleston sentrum som het Second Chance Treasures. Butikken spesialiserte seg på kunsthåndverk laget av personer som hadde opplevd vold i hjemmet. Selv om hun hadde vært på utkikk etter et historisk hus som trengte oppussing siden hun kom til Charleston for en måned siden, ble Teagan inspirert til å lete etter en eiendom som også kunne hjelpe kvinner i nød etter å ha hørt Zoes historie.

«Sawyer nevnte at de er i bedre stand enn hovedhuset.»

«Ja, det er de. Disse husene har hatt leietakere inntil nylig», sa Chase og holdt øye med niesene mens de utforsket den gjengrodde hagen. «De ble bygget på midten av femtitallet.»

I en låskasse lå nøklene til de tre små husene. Mens Chase låste opp, forestilte Teagan seg hva hun ville gjøre med fasadene. Først og fremst hadde hun tenkt å male dem i lyse farger for å få hvert hjem til å føles spesielt. Hvite skodder og lister ville binde dem sammen.

Chase gikk for å låse opp de to andre husene, og lot Teagan se nærmere på det midterste. En koselig stue, et lite kjøkken, to beskjedne soverom og et bad som sårt trengte en oppgradering. Men det skulle ikke mye til for at dette kunne bli et koselig hjem, et fristed for kvinner og barn som sårt trengte et trygt sted å starte livet på nytt.

«Hva synes du?» spurte Chase da hun kom ut.

«Det er ikke så ille som jeg forventet. Hvis det ikke er noen skjulte problemer i veggene, tror jeg at de kan bli klare i løpet av en måned.» Etter hvert som Teagan sjekket ut de to andre husene, økte entusiasmen hennes for prosjektet.

«Er du klar til å se hovedhuset?» spurte han, og uttrykket hans ble mindre avvisende da han ropte på niesene sine og gestikulerte mot det toetasjes viktorianske huset.

«Ja visst.»

Den opprinnelige malingen hadde for lengst flasset av ytterkledningen fra 1800-tallet. Etter flere tiår med forsømmelse lurte Teagan på hvor mye av husets originale detaljer som var intakt. Det ville være så mye bedre hvis alt var der, med de dekorative listverkene, tregulvene og peisene.

«Unnskyld meg», sa Chase før han gikk bort fra henne mot fortauet.

Teagan hadde vært så oppslukt av huset at hun ikke hadde lagt merke til en hvit SUV som gikk på tomgang ved fortauskanten. En nydelig, blond kvinne kom rundt bilen for å omfavne de små jentene. Teagan fikk plutselig en klump i halsen da mor og døtre omfavnet hverandre. Ikke en eneste gang i oppveksten hadde hun eller Sienna vært så glade for å se Anna Burns. Moren deres hadde aldri vært en varm og kjærlig kvinne. Hennes måte å vise kjærlighet på, var shoppingturer og elegante lunsjer der jentene ble forventet å oppføre seg som høflige voksne.

Et stikk av harme overrumplet Teagan. Hun kunne ikke huske at hun hadde ønsket at barndommen hennes skulle være annerledes. Adoptivforeldrene Anna og Samuel Burns hadde gitt henne alt som kunne kjøpes for penger, og Teagan hadde ikke klaget over privatskoleutdannelsen, designerklærne eller de fantastiske feriene i Europa. De klemte henne ikke, pleiet henne ikke og leste ikke godnatthistorier. Det var det barnepikene var til for.

Det var først da Teagan kom til Charleston og ble ønsket velkommen med åpne armer av sin biologiske familie, at hun oppdaget gleden ved å være elsket. Et år tidligere hadde hun sendt inn DNA-et sitt til en gentestingstjeneste i håp om å finne faren sin eller komme i kontakt med morens familie. Aldri hadde hun forestilt seg at letingen skulle føre henne til Charleston.

Fordi adoptivforeldrene hadde oppdratt henne til å være ambisiøs og mistenksom, hadde Teagan vært på vakt da familien fra sørstatene – med unntak av Ethan – hadde tatt henne inn i sine liv og overøst henne med hengivenhet. Mangelen på tillit hadde ført til at hun hadde begått en rekke feil.

Teagan visste at hun ikke kunne forlate Manhattan uten å ha noe som gjorde det verdt å flytte til Charleston. Å drive sin biologiske families selskap virket som det perfekte svaret. At Ethan allerede var utpekt til å bli den neste administrerende direktøren i Watts Shipping, var bare et hinder som måtte forseres.

Dessverre hadde dette ført til at hun hadde såret den eneste personen hun alltid hadde kunnet stole på, storesøsteren Sienna. Teagan ble adoptert inn i Burns-familien som spedbarn, og oppveksten på Upper East Side i New York hadde lært henne å kjempe hardt for å nå sine mål. I den brutale verdenen valgte hun ofte intrikate omveier i stedet for direkte handling. Og hun hadde tatt med seg denne taktikken til Charleston, med katastrofale resultater.

Teagan hadde ikke tatt i betraktning at det ikke lå i Siennas natur å opptre dobbeltmoralsk da hun overtalte søsteren til å spionere på Ethan for henne. Hun hadde heller ikke forutsett at søsteren ville forelske seg i Ethan. Det var Teagans feil at paret hadde gått gjennom et katastrofalt brudd før det ble en forsoning. Hvis Teagan ikke hadde vært så fokusert på seg selv, ville hun kanskje ha sett at det hadde utviklet seg noe ekte og varig mellom de to og trukket seg unna. I stedet hadde hun latt sta besluttsomhet gjøre henne blind for hva som var best for Sienna.

Overveldet av ubehagelige følelser vendte Teagan ryggen til Chase og familien hans og konsentrerte seg om huset. Husets skavanker var noe håndfast hun kunne reparere og restaurere. Det var mye enklere enn å reparere det ødelagte forholdet til søsteren og slektningene i Charleston. De kunne ikke forbedres av hennes sans for estetikk eller en haug med penger.

Siden hennes biologiske familie ikke snakket med henne for øyeblikket, hadde Teagan bestemt seg for å vise at hun ikke var en egoistisk, følelseskald intrigemaker. Hun ville vise sin filantropiske side ved å redde et historisk hus i Charleston og tilby tre boliger som et trygt tilfluktssted for utsatte kvinner. Med tiden, håpet hun, ville noen gi henne en ny sjanse.

«Som du ser, er huset i dårlig forfatning», konstaterte Chase da han ble med Teagan inn i husets dystre inngangshall.

Den rene, maskuline duften hans omsluttet henne som en sensuell klem. Den sterke reaksjonen hennes på ham var uventet, siden han ikke var hennes type. Teagan likte menn som var sjarmerende og flørtende. Chase Love var seriøs og reservert.

Hun hadde heller ikke kommet til Charleston for å finne romantikk.

Men den kroppen. Det vakre ansiktet hans. Og de gjennomtrengende grønne øynene. Han var en fristende gåte, og hun kunne ikke få seg til å fornekte det han fikk henne til å føle.

Teagan så seg rundt. Hun lot seg ikke skremme av forfallet, men betraktet de originale peisdetaljene, den to meter høye døren som skilte stue og spisestue, og de intakte gipsornamentene.

«Jeg har sett på mange alternativer i sentrumsområdet», sier hun. «Noen er dårligere. Noen i bedre stand. Og de tre små husene passer perfekt med visjonen min for eiendommen.»

«Det er mye å påta seg», sa Chase.

«Jeg vet ikke hvor mye du vet om bakgrunnen min i New York …» Hun gikk nedover den brede gangen som førte mot kjøkkenet på baksiden av huset.

«Sawyer nevnte at du har kjøpt og rehabilitert flere historiske eiendommer på Manhattan.»

«Det har jeg. Det er viktig å ta vare på arkitektoniske perler som fremtidige generasjoner kan sette pris på.»

«Så hvorfor ikke bli der og gjøre det?»

Teagan ble forskrekket over den kjølige tonen hans, og haken hennes løftet seg trassig. «Fordi jeg håpet på en ny start med Charleston-familien min.»

«Det føles som om du prøver å overtale meg til å la være å kjøpe huset», sa Teagan da de gikk ut på den skrøpelige verandaen.

«Jeg vil bare ha det klart for meg. Det er en stor jobb.»

«Det visste jeg allerede ut fra bildene.» Teagan kunne ikke slutte å smile. Alt inni henne skrek at dette var eiendommen det var meningen at hun skulle ha. «Men det meste av arbeidet kommer til å skje på hovedhuset. Det er egentlig bare kosmetiske reparasjoner på de tre små husene.»

«Det kommer til å bli dyrt. Og med en eiendom som er så forsømt, er potensialet for skjulte problemer enormt.»

«Uansett tror jeg dette er det perfekte prosjektet for meg.» Teagan lot seg ikke avskrekke, og gikk forsiktig bort til det løse rekkverket og så ut over hagen. «Jeg vet at jeg kommer til å stortrives her når det er ferdig.»

Chase unngikk de råtne bordene da han gikk ned trappen. Mens han ventet på at hun skulle komme etter, tok han frem telefonen. I løpet av omvisningen hadde telefonen summet flere ganger, men han hadde ikke sjekket noen av meldingene. Hun var vant til å håndtere flere oppgaver samtidig og ikke gi noen av dem sin fulle oppmerksomhet, men denne mannen hadde mål og mening med alt han foretok seg. Teagan syntes det var både spennende og skremmende.

«Jeg skal ringe Sawyer med en gang og legge inn et bud», sa Teagan og tok frem sin egen telefon. Hun var i ferd med å bla gjennom kontaktene sine da Chase stoppet henne.

«Før du gjør det», begynte han i en kortfattet, barsk tone, «bør du vite at jeg har visse betenkeligheter med å ta deg som kunde.»

Hun kunne ikke takle et problem uten å vite hva som var galt. «Er det noe du vil fortelle meg?»

«Ikke ennå.»

Selv om Chases motvilje skuffet henne, ante Teagan at det ikke ville hjelpe å presse ham. «Takk for at du ville møte meg i dag. Jeg skal gi deg beskjed når jeg hører fra Sawyer at kjøperen har akseptert tilbudet mitt.»

De skilte lag og gikk mot bilene sine. Før hun satte seg inn, kastet Teagan et siste blikk på det gamle viktorianske huset. For at hun skulle kunne realisere sin visjon for eiendommen, måtte Chase akseptere henne som kunde. Hans lidenskap for å restaurere historiske hjem matchet hennes. De ville bli et fantastisk team, og hun hadde tenkt å få ham til å innse det. For når hun først hadde satt seg noe fore, fikk hun det som regel som hun ville.

Og akkurat nå ville hun ha Chase Love.

